Metrobuss

Metrobuss er tre busslinjer i Trondheim med tilhørende 24 meter lange dobbelleddbusser som ble satt i drift fra 3. august 2019.


== Beskrivelse ==
Metrobuss administreres av selskapet AtB, som fra før av administrerer kollektivtrafikken i Trondheim og hele Trøndelag. Bussene opereres av AtBs underleverandører Vy Buss og Tide Buss, med henholdsvis 44 og 14 busser.
Oppstarten 3. august 2019 ble rapportert som relativt vellykket.Metrobussene er en del av Miljøpakke Trondheim, og gikk tidligere under navnet Superbuss. For å betjene de 24 meter lange metrobussene er det bygd særskilte plattformer med plass for flere busser etter hverandre, lange leskur med sanntidsinformasjonstavler og billettautomater. Den første av disse holdeplassene ble oppført på Dalen Hageby allerede i 2017.
Det bygges om lag 130 lengre bussholdeplasser med akseptabel standard, hvorav mange av disse må bygges opp på nytt ved eksisterende holdeplasser, mens andre legges til nye steder siden avstanden mellom holdeplassene økes i forhold til tidligere ruter. Det bygges åtte omstigningspunkter, seks knutepunkter og ca. ti kilometer med nytt kollektivfelt på eksisterende veitrasé. Også flere strekningstiltak med hensyn til geometri må iverksettes, samt fremtidig utvidelse av Elgeseter gate, Innherredsveien, Olav Tryggvasons gate og Kongens gate.
Prosjektet har blitt kritisert for kostnadene, leddbussenes framkommelighet vinterstid, mer behov for overgang mellom bussruter, større andel ståplasser enn sitteplasser, og for tilgjengelighet for rullestolbrukere.


== Metrolinjer ==
De 58 bussene trafikkerer tre linjer på tvers av Trondheim:

1 Østre Lund - Kattem - Heimdal - Tiller - Midtbyen - Solsiden - Strindheim - Grillstad - Ranheim
2 Østre Lund - Heimdal - Saupstadringen - Midtbyen - Trondheim S - Lade - Strindheim
3 Hallset - Havstein - Ila - Midtbyen - Gløshaugen - Moholt - Voll - Dragvoll - LohoveFlere busslinjer på tvers med bussbytte på holdeplasser ved de tre hovedlinjene for Metrobuss.


== Omstignings- og knutepunkter ==
Omstigningspunkter og knutepunkter er metrobusstasjoner der man enkelt kan bytte mellom metrobusslinjer og bydelslinjer.
Ranheim: Omstigningspunkt ved endeholdeplassen til linje 1, der avganger vil korrespondere med lokalruter til Reppe og Værestrøa.
Skovgård: Omstigningspunkt som betjenes av linje 1, og bydelslinjer til Vikåsen, Brundalen, Charlottenlund, og Stjørdal.
Strindheim: Viktig knutepunkt i den nye rutestrukturen, der man kan bytte mellom flere bydelslinjer som tillater reiser på tvers av byen uten behov til å reise via sentrum. Knutepunktet betjenes av linje 1 og er endeholdeplassen til linje 2.
Trondheim sentralstasjon: Knutepunkt for alle typer reisende, der man vil kunne bytte mellom linje 2, bybusser, regionsbusser og tog.
Prinsenkrysset: Allerede et viktig knutepunkt i den tidligere rutestruktur, der man kan bytte mellom de tre metrobusslinjene, tolv bydelslinjer og trikken.
Studentersamfundet: Omstigningspunkt som betjenes av alle tre metrobusslinjer.
Lerkendal: Viktig knutepunkt i den nye rutestrukturen der man, i likhet med Strindheim, kan bytte mellom flere bydelslinjer som tillater reiser på tvers av byen uten behov til å reise via sentrum. Betjenes av linje 1 og 2.
Tonstad: Svært viktig omstigningspunkt i den nye rutestrukturen, der man enkelt kan bytte mellom linje 1 og 2 til matebusser som betjener Flatåsen, Tillerringen og Sjetnemarka.
Tiller: Nytt knutepunkt skal bygges utenfor City Syd, der man vil kunne bytte mellom linje 1 og lokalruter til Melhus og Klæbu utenfor rush-tiden.
Heimdal: Nytt knutepunkt skal bygges ut ved Heimdal stasjon, der man kan bytte mellom linje 1 og 2, tog, og lokalruter til Flatåsen, Tillerringen, Klett, Ringvål, Sandmoen, Spongdal, Heggstadmyra og Lundåsen.
Lund: Omstigningspunkt ved endeholdeplassen til linje 1 og 2.
Hallset: Omstigningspunkt ved endeholdeplassen til linje 3, der man kan bytte til lokalbuss som betjener Buenget, og buss til Granåsen og Flatåsen utenfor rush-tiden.
Voll: Omstigningspunkt ved Voll Studentby som betjenes av linje 3.


== Referanser ==


== Eksterne lenker ==
Miljøpakken om metrobuss Arkivert 6. september 2018 hos Wayback Machine.